માટુંગા રોડ (વેસ્ટર્ન)માં સેનાપતિ બાપટ રોડ પર આવેલી જશોદા કો-ઑપરેટિવ હાઉસિંગ સોસાયટીની મહિલાઓએ મંગળવારે તેમની સંગઠનશક્તિનો પરચો બાજુમાં ચાલી રહેલી કન્સ્ટ્રક્શન સાઇટ પર જઈને બતાવ્યો હતો. સોસાયટીના મેમ્બરો એ સાઇટ પરના તોડકામને લીધે ઊડતી ધૂળને કારણે પરેશાન હતા એટલે તેમણે સાઇટ પર જઈ સુપરવાઇઝરને તેમના બિલ્ડિંગ તરફ ઊંચા પતરાની આડશ ઊભી કરવા રિક્વેસ્ટ કરી હતી પણ એમ છતાં ડેવલપર દ્વારા કોઈ પગલાં લેવામાં આવ્યાં નહોતાં. પરંતુ મંગળવારે મહિલાઓએ કરેલા વિરોધ બાદ એક જ કલાકમાં ટેમ્પરરી પતરાં લગાવી દેવામાં આવ્યાં હતાં અને આવતા બેથી ત્રણ દિવસમાં ૨૦ ફૂટ ઊંચાં પતરાં લગાડી દેવાશે એવું આશ્વાસન પણ ડેવલપરે આપ્યું છે.